《望黄山词》
宋代·陈炳

望黄山兮峨峨，见接天以葱青。
纷群峰兮怪奇，眩百变兮幽明。
朱砂汤兮山椒，下白龙兮甚灵。
袭深潭兮百尺，夜有光兮晶荧。
山中泉兮娱嬉，坐蛇虺兮隐形。
岁徂夏兮不雨，农失望兮麕惊。
禾稼郁兮满野，垂槁死兮无成。
诉哀恫兮神祠，牲豆陈兮芬馨。
巫夸诩兮后先，龙跧处兮皇宁。
合归云兮九霄，麾雷公兮震霆。
前丰隆兮戒路，叱雨师兮建瓴。
予朅来兮江东，元砻竅兮储瓶。
井邑荒兮穷谷，门两版兮常扃。
汎泼襫兮良勤，几视日兮占星。
粟升斗兮莫饱，将填壑兮鳏茕。
官吾卑兮何求，职水旱兮忧矜。
愿时以云兮又以雨，黄之田兮世世可耕。

作者简介：宋虔州赣县人，字晦之。结庐崆峒山，躬耕求志，勤于著述。包拯曾师事之。有《文权》、《白云编》。